Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **i vlastitih saznanja o mogućem sukobu interesa** **dužnosnika Mirka Duspare, gradonačelnika Grada Slavonskog Broda,** na 142. sjednici, održanoj 17. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Mirka Duspare, gradonačelnika Grada Slavonskog Broda, vezano za dodjelu prostora u vlasništvu Grada Slavonskog Broda na besplatno korištenje Udruzi Pravaš u 2012., čiji je dužnosnik član, te vezano za osnivanje prava građenja na nekretninama u vlasništvu Grada Slavonskog Broda u 2019. u korist svoja dva sina i njihovih partnerica, neće se pokrenuti.**

Obrazloženje

U Povjerenstvu je 17. listopada 2019. pod brojem 711-U-3551-P-309/19-01-3 zaprimljena anonimna prijava mogućeg sukoba interesa podnesena protiv dužnosnika Mirka Duspare, gradonačelnika Grada Slavonskog Broda**, povodom koje se vodi predmet** P-309/19.

U prijavi se u bitnome navodi da dužnosnik Mirko Duspara obavlja funkciju predsjednika Udruge Pravaš iz Slavonskog Broda, registarski broj udruge 12001419, koja bez naknade koristi prostore u vlasništvu Grada Slavonskog Broda, što proizlazi iz financijskih izvještaja o kojima evidenciju vodi Ministarstvo financija, jer je na stavkama rashoda udruge naveden trošak zakupa u iznosu od 0,00 kn. Nadalje se navodi da ista udruga aktivno sudjeluje u izbornim promidžbama u kojima podupire navedenog dužnosnika, iz čega proizlazi da je dužnosnik bio u sukobu interesa kada je odlučio o dodjeli gradskih prostora udruzi Pravaš.

Također se navodi da je dužnosnik temeljem ugovora o darovanju od svog sina …………………… postao vlasnik stana, čime mu je omogućio sudjelovanje na natječaju za dodjelu gradskog zemljišta radi osnivanja prava građenja na nekretninama u vlasništvu Grada Slavonskog Broda, obzirom na uvjete za prijavu na natječaj kojima je bilo određeno da ponuditelji ne mogu biti stariji od 45 godina te da ne smiju imati nekretninu u svojem u vlasništvu, koja se nalazi na području Republike Hrvatske.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Mirko Duspara u kontinuitetu tijekom cijelog važenja odredbi ZSSI-a, odnosno od 10. ožujka 2011. do danas obnaša dužnost gradonačelnika Grada Slavonskog Broda, i to u mandatima 2009.- 2013., 2013. – 2017., 2017. – 2021., a izabran je i na lokalnim izborima održanima u svibnju 2021. na mandat 2021. – 2025. Stoga je i dužnosnik Mirko Duspara povodom obnašanja dužnosti gradonačelnika Grada Slavonskog Broda, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa od Grada Slavonskog Broda dopisom Broj: 711-I-1768-P-309/19-02-17 od 18. listopada 2019. zatražilo očitovanje je li u razdoblju od ožujka 2011.g. do danas Udruga Pravaš koristi prostorije u vlasništvu Grada Slavonskog Broda, ako da od kada ih koristi, tko je, kada i u kojem postupku odlučio o davanju prostorija na korištenje te plaća li ista udruga najamninu za njegovo korištenje, zajedno s pozivom na dostavu cjelokupnu dokumentaciju koja se odnosi na navedeni poslovni odnos. Istim je dopisom Grad pozvan navesti odobrava li istoj udruzi sredstva iz Proračuna Grada Slavonskog Broda, tko je o tome i u kojem postupku odlučivao te koliki je iznos odobrenih sredstava od ožujka 2011.g. do danas, zajedno sa cjelokupnom dokumentacijom o tome.

Konačno, Grad je navedenim dopisom pozvan dostaviti cjelokupnu dokumentaciju koja se odnosi na provedbu javnog natječaja za osnivanje prava građenja na nekretninama u vlasništvu Grada Slavonskog Broda, što uključuje opći akt kojim je uređena navedena tematika, tekst javnog natječaja, sve odluke i sklopljene ugovora zajedno s očitovanjem na okolnost je li sin dužnosnika Mirka Duspare stekao pravo građenja na nekretninama u vlasništvu Grada Slavonskog Broda te je li koja druga osoba podnijela prijavu za osnivanje prava građenja na nekretnini na kojoj je takvo pravo eventualno stekao dužnosnikov sin.

Nadalje, nakon izvršenog uvida u Registar udruga koji vodi Ministarstvo pravosuđa i uprave, Povjerenstvo je dopisom Broj: 711-I-595-P-309-19/21-04-17 od 31. ožujka 2021. od Udruge Pravaš zatražilo očitovanje je li Mirko Duspara član Udruge Pravaš, ako je u kojem je razdoblju član udruge.

Grad Slavonski Brod, očitovao se dopisom, KLASA: 940-01/19-01/551, URBROJ: 2178/01-05-19-4 od 19. studenoga 2019. u kojem se navodi kako se Odlukom Gradskog vijeća Grada Slavonskog Broda o utvrđivanju poslovnog i drugog prostora u vlasništvu Grada od interesa za lokalnu samoupravu („Službeni vjesnik Brodsko posavske županije“, broj 5/99., 5/00., 1/01., 6/02., 14/02., 8/03., 16/03., 9/04., 22/05., 21/07., 10/08., 15/08. i 8/09 i „Službeni glasnik Grada Slavonskog Broda“, broj 1/11., 2/11., 2/13., 9/13., 2/14. i 4/16.), utvrđuju prostori od interesa za lokalnu samoupravu koji se putem javnog natječaja dodjeljuju na korištenje, sukladno odredbama iste Odluke, s tim da korisnici tih prostora ne plaćaju naknadu za korištenje, već plaćaju stvarne troškove korištenja (grijanje, voda, struja, telefon, čišćenje, komunalnu naknadu).

Navodi se da je predmetni prostor koji koristi Udruga Pravaš, na adresi Horvatova 2, obuhvaćen ovom Odlukom te da je za isti temeljem zaključka od 6. srpnja 2012. proveden javni natječaj za dodjelu na korištenje prostora u vlasništvu Grada Slavonskog Broda, koji je objavljen u tjedniku „Posavska Hrvatska“ i na internetskim stranicama Grada. U dopisu se ističe da su ponude zaprimljene na natječaj bile javno otvorene na sjednici Povjerenstva za otvaranje ponuda od 18. srpnja 2012., o čemu je sačinjen zapisnik te da je nakon Analize ponuda od 20. srpnja 2012. i prijedloga tog Povjerenstva od 20. srpnja 2012., dana 23. srpnja 2012. donesena Odluka o dodjeli na korištenje prostora u vlasništvu Grada Slavonskog Broda.

Također se iznosi da je ovaj prostor dodijeljen na zajedničko korištenje Udruzi Pravaš iz Slavonskog Broda te Udruzi Dr. Ante Starčević iz Slavonskog Broda, radi njegova racionalnog korištenja, a kako bi se zadovoljile potrebe za prostorima od strane udruga s područja Grada te da je 27. srpnja 2012. sklopljen ugovor o korištenju prostora između Grada Slavonskog Broda i Udruge Pravaš te Udruge Dr. Ante Starčević, nakon čega je izvršena primopredaja prostora i sačinjen zapisnik o primopredaji prostora od 27. srpnja 2012. Iznosi se da su ugovori o korištenju drugih dvaju prostora po istom javnom natječaju sklopljeni 30. srpnja 2012. s Udrugom Invalida rada te s Udrugom hrvatskih civilnih stradalnika Domovinskog rata Brodsko posavske županije.

Zaključno se u ovome dijelu iznosi da su 27. srpnja 2016. Udruga pravaš i Udruga Dr. Ante Starčević Gradu vratili posjed nad dodijeljenim prostorom, dok je u pogledu upita vezanog za financiranje Udruge Pravaš iz Proračuna Grada priloženo očitovanje Upravnog odjela za financije i računovodstvo od 7. studenog 2019., u kojem se navodi da iz službene evidencije Grada za razdoblje od ožujka 2011. do dana pisanja dopisa nisu evidentirane isplate Udruzi Pravaš iz Proračuna Grada Slavonskog Broda.

Obzirom da iz očitovanja Grada Slavonskog Broda proizlazi da u razdoblju od 10. ožujka 2011. nije bila isplata iz Proračuna Grada u korist Udruge Pravaša, u tom su dijelu navodi prijave ocijenjeni neosnovanima.

U odnosu na provedbu natječaja za osnivanje prava građenja na nekretninama u vlasništvu Grada Slavonskog Broda, navodi se da je Grad Slavonski Brod, kao i ostatak države, suočen sa dugotrajnim negativnim demografskim kretanjima, zbog pada broja rođene djece na području Grada, povećanja broja umrlih osoba te velikog broj iseljenih građana, većinom mladih obitelj, zbog čega se Grad odlučio na provedbu tog natječaja kako bi pomogao mladim obiteljima da riješe svoje stambeno pitanje te na ovaj način ujedno privukao i nove obitelji.

Navodi se da su sukladno uvjetima natječaja korisnici ove demografske mjere bračna i izvanbračna zajednica te samohrani roditelji ne stariji od 45 godina, koji nemaju u svom vlasništvu nekretninu na području Republike Hrvatske te da se pravo građenja osniva na 99 godina nekretninama na kojima je, prema važećem Prostornom planu, predviđena izgradnja niske stambene izgradnje ili obiteljske kuće, uz mogućnost otkupa nakon 10 godina, uz uvjet dovršetka izgradnje obiteljske kuće u roku od 36 mjeseci od osnivanja prava građenja u zemljišnim knjigama.

Grad u svojem očitovanju naglašava da su u 2019. provedena 3 natječaja, i to u siječnju, travnju i srpnju, kada je sklopljeno ukupno 16 ugovora o osnivanju prava građenja te da je na natječaj raspisan 26. travnja 2019. godine pristiglo 5 ponuda te su sklopljena 4 ugovora o osnivanju prava građenja, jer je jedan ponuditelj naknadno odustao, pri čemu nije bilo prigovora na natječaj, obzirom da su svi ponuditelji dobili nekretnine koje su im bile prioritetni izbor.

Iznosi se da su u tom natječaju pravo građenja na nekretninama u vlasništvu Grada stekli izvanbračni drugovi, ………………… i ……………….. na k.č.br. ……….., …………………….. i ……………. na k.č.br. …………., ……………. i ……………. na k.č.br. 5914/20, te …………. i ………… na k.č.br. ……….., sve k.o. Slavonski Brod. Napominje se da je Grad od 2016. proveo ukupno 8 natječaja te je sklopio 36 ugovora o osnivanju prava građenja, bez da je bio zaprimljen ijedan prigovor kao i da iz svega navedenog proizlazi da sin dužnosnika Mirka Duspare nije stekao pravo građenja na nekretninama u vlasništvu Grada, niti je on mogao steći isto pravo, jer se na natječaj može prijaviti isključivo bračna i izvanbračna zajednica te samohrani roditelji, a ne pojedinac.

Očitovanju Grada Slavonskog Broda prileže Odluka Gradskog vijeća Grada Slavonskog Broda o utvrđivanju poslovnog i drugog prostora u vlasništvu Grada od interesa za lokalnu samoupravu, zajedno sa svim izmjenama i dopunama ove Odluke, kojim se utvrđuje popis poslovnih i drugih prostora od interesa i značaja za Grad, sa priloženom Odlukom o izmjeni dopuni Odluke od 9. prosinca 2005. („Službeni vjesnik Brodsko posavske županije“, broj 22/05.) kojom je dodan poslovni prostor u Horvatovoj 2, površine 125,00 m2, tekst natječaja za dodjelu na korištenje poslovnog prostora u vlasništvu Grada Slavonskog Broda, kojim je obuhvaćen i navedeni poslovni prostor, raspisan 20. lipnja 2012. od strane gradonačelnika Mirka Duspare, te objavljen 6. srpnja 2012. u lokalnom časopisu, u kojem se navodi da su kriteriji za dodjelu prostora interes Grada za djelatnošću i radom udruga humanitarnog, socijalnog i drugog općeg značaja, broja članova udruga, te visina materijalnih sredstava kao način financiranja i sufinanciranja udruga, zapisnik sa sjednice povjerenstva za otvaranje ponuda od 18. srpnja 2012., čiji član nije bio dužnosnik Mirko Duspara, iz kojeg proizlazi da su za poslovni prostor u Horvatovoj ulici 2, površine 125,00 m2, zaprimljene ukupno 4 ponude, prijedlog navedenog Povjerenstva od 20. srpnja 2012. upućen gradonačelniku kojim se predlaže da se isti prostor zajednički dodijeli Udruzi Pravaš i Udruzi Dr. Ante Starčević, Analiza navedenih ponuda od 20. srpnja 2012. koju je izradio Upravni odjel za gospodarstvo, Odluka dužnosnika Mirka Duspare, gradonačelnika od 23. srpnja 2012., kojom se predmetni prostor dodjeljuje na zajedničko korištenje dvjema navedenim udrugama, ugovor o korištenju tog prostora od 27. srpnja 2012. koji je Grad Slavonski Brod, zastupan po dužnosniku Mirku Duspari, gradonačelniku, kao vlasnik, sklopio s Udrugom Pravaš, zastupanom po ………….., tajniku, te drugom navedenom Udrugom, kao korisnicima, kojim je ugovoreno korištenje prostora bez plaćanja naknade na razdoblje od 5 godina, zapisnik o primopredaji prostora od 27. srpnja 2012., zapisnik o primopredaji prostora od 27. srpnja 2016., iz kojeg proizlazi da je Grad preuzeo posjed nad prostorom, očitovanje Upravnog odjela za financije i računovodstvo od 7. studenog 2019., Odluka o raspisivanju natječaja za osnivanje prava građenja na nekretninama u vlasništvu Grada Slavonskog Broda radi izgradnje obiteljske kuće s mogućnošću otkupa nekretnine, koju je 26. travnja 2019. donio dužnosnik Mirko Duspara, kojim je obuhvaćeno 26 nekretnina u vlasništvu Grada, dokaz o objavi natječaja u medijima od 29. travnja 2019., Odluka o izboru najpovoljnijih ponuditelja za osnivanje prava građenja od 15. svibnja 2019., koju je donio dužnosnik Mirko Duspara, gradonačelnik, u kojoj se navodi da je povjerenstvo Gradske uprave pregledalo zaprimljene ponude te o tome sastavilo zapisnika 9. svibnja 2019., a Upravni odjel za gospodarstvo izvršilo Analizu ponuda 14. svibnja 2019., nakon čega je povodom prijedloga povjerenstva donesena odluka kojom je odabrana ponuda ponuditelja ……………… i …………………. na k.č.br. ………….. te ponuditelja ………………… i ……………… na k.č.br. ………….., kao i odabrane ponude troje preostalih ponuditelja, ugovori o osnivanju prava građenja od 15. svibnja 2019. koje je Grad Slavonski Brod, zastupan po dužnosniku Mirku Duspari, gradonačelniku, sklopio s navedenim ponuditeljima, kao i drugi identični **ugovori** o osnivanju prva građenja sklopljeni s drugim ponuditeljima.

Udruga Pravaš očitovala se dopisom od 19. travnja 2021., u kojem se navodi da je Mirko Duspara član ove Udruge od 21. ožujka 2021..

Uvidom u podatke registra udruga koji vodi Ministarstvo pravosuđa i uprave utvrđeno je da je dužnosnik obavljao funkciju predsjednika Udruge Pravaš od 21. ožujka 2014. do 21. ožujka 2018.

Uvidom u izvješća o imovinskom stanju koja je dužnosnik Mirko Duspara podnosio Povjerenstvu povodom obnašanja dužnosti gradonačelnika Grada Slavonskog Broda, utvrđeno je da dužnosnik ima sinove …………..i ……………..

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, članovi obitelji dužnosnika u smislu tog Zakona su i njegovi srodnici po krvi u uspravnoj lozi.

Člankom 7. stavkom 1) podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Vezano za dodjelu prostora na korištenje Udruzi Pravaš, iz zaprimljenog očitovanja i dokumentacije Grada Slavonskog Broda utvrđeno je da je Grad poslovni prostor u svom vlasništvu, koji je odlukom Gradskog vijeća utvrđen prostorom od interesa za lokalnu samoupravu, a koji se nalazi na adresi Horvatova 2 u Slavonskom Brodu, površine 125,00 m2, putem javnog natječaja kojeg je u 2012. raspisao dužnosnik Mirko Duspara, dodijelio na zajedničko korištenje Udruzi Pravaš te Udruzi Dr. Ante Starčević.

Kao primarni uvjet za dodjelu prostora u natječaju je naveden interesa Grada za radom udruga od humanitarnog, socijalnog i drugog općeg značaja, pri čemu je u natječaju određeno kako korisnici dodijeljenih prostora ne plaćaju naknadu za korištenje, već plaćaju komunalne i druge troškove korištenja prostora.

Nadalje, utvrđeno je da je natječaj bio objavljen u lokalnom tiskanom mediju te na službenoj internetskoj stranici Grada Slavonskog Broda, kao i da je posebno određeno Povjerenstvo otvaralo ponude te da je provedena njihova Analiza od strane Upravnog odjela za gospodarstvo, nakon čega je isto povjerenstvo predložilo gradonačelniku da se za predmetni prostor prihvati ponuda navedenih udruga, što je dužnosnik Mirko Duspara prihvatio i odlukom od 23. srpnja 2012. dodijelio im je prostor na besplatno korištenje. Dužnosnik je u svojstvu gradonačelnika 27. srpnja 2012. sklopio ugovor o korištenju s Udrugom Pravaš te Udrugom Dr. Ante Starčević, a za isti su prostor, koji je vraćen u posjed Gradu u srpnju 2016., na predmetnom natječaju iskazale interes i druge dvije udruge.

Iz očitovanja Udruge Pravaš proizlazi da je dužnosnik njihov član od 21. ožujka 2012., a iz podataka mjerodavnog registra udruga da je obavljao funkciju predsjednika iste udruge od 21. ožujka 2014. do 21. ožujka 2018.

Također, u pogledu natječaja za osnivanje prava građenja na nekretninama u vlasništvu Grada Slavonskog Broda provedenog u 2019., iz očitovanja Grada proizlazi da je isti proveden u svrhu stambenog zbrinjavanja mladih ljudi te da su prema uvjetima natječaja njegovi korisnici bili bračna i izvanbračna zajednica i samohrani roditelji ne stariji od 45 godina, koji nemaju u svom vlasništvu nekretninu na području države, s time da se pravo građenja osniva na 99 godina na nekretninama u vlasništvu Grada, uz mogućnost otkupa nakon 10 godina te uz uvjet dovršetka izgradnje obiteljske kuće u roku od 36 mjeseci od osnivanja prava građenja.

U 2019. bili su raspisana tri ovakva natječaja, dok je u natječaju koji je raspisan 26. travnja 2019. zaprimljeno 5 ponuda, a sklopljena su 4 ugovora o osnivanju prava građenja, obzirom da Grad u očitovanju ističe kako je jedan ponuditelj naknadno odustao, odnosno u toj je godini sklopljeno ukupno 16 ugovora o osnivanju prava građenja, a od 2016. ukupno njih 36., i to bez evidentiranih prigovora na natječaj, pri čemu Grad napominje da su svi ponuditelji ostvarili mogućnost osnivanja prava građenja na nekretninama koje su im bile prioritetni izbor.

Iz očitovanja i dokumentacije nesporno je utvrđeno da su povodom natječaja od 26. travnja 2019., ……………….. i …………………., za koje je usporedbom podataka navedenih u izvješću o imovinskom stanju dužnosnika s podacima navedenima u ugovorima, utvrđeno da su sinovi dužnosnika, zajedno sa svojim partnericama stekli pravo građenja na nekretninama u vlasništvu Grada. Ovo su pravo stekli u postupku javnog natječaja za osnivanje prava građenja u kojem je posebno imenovano Povjerenstvo za provedbu javnog natječaja pregledalo zaprimljene ponude i, nakon analize ponuda izvršenog od Upravnog odjela za gospodarstvo, predložilo odabir ponuda, temeljem kojih radnji je dužnosnik Mirko Duspara donio odluku o odabiru ponuda i potpisao ugovor o osnivanju prava građenja.

Povodom članstva dužnosnika Mirka Duspare u Udruzi Pravaš, opravdano se može smatrati da je navedena udruga s dužnosnikom povezna pravna osoba, u odnosu na koju bi se moglo postaviti pitanje njegove pristranosti u situaciji kada odlučuje o nekom njezinom pravu, a sinovi dužnosnika su, kao članovi njegove obitelji, s njim interesno povezane osobe iz članka 4. stavka 5. ZSSI-a.

Dužnosnik je u provedbi javnog natječaja kojeg je raspisao Grad Slavonski Brod, u kojem obnaša dužnost gradonačelnika, nakon postupka otvaranja ponuda i davanja prijedloga za prihvat ponude od strane posebno određenog povjerenstva, a nakon analize ponuda koju je provelo upravno tijelo Grada, donio odluku kojom se odabire ponuda udruge čiji je član, a koja je time zajedno s drugom udrugom stekla pravo besplatnog korištenja prostora u vlasništvu Grada, odnosno donio je odluku kojom se odabire ponuda dva člana njegove obitelji, koji su ih istaknuli zajedno sa svojim partnerima, čime je u njihovu korist osnovano prava građenja na nekretninama u vlasništvu Grada, te je s navedenim osobama u obnašanju ove dužnosti sklopio ugovor o besplatnom korištenju, odnosno ugovor o osnivanju prava građenja,

U ovakvim situacijama, kada je dužnosnik odlučivao temeljem prijedloga drugih osoba ili tijela koji sudjeluju u postupanju nakon provedenog javnog natječaja, Povjerenstvo je pokretalo postupke zbog moguće povrede etičkih načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

U konkretnoj situaciji razmatrana je i eventualna povreda članka 7. stavka 1. podstavka c) ZSSI-a, koja se odnosi na zlouporabu posebnih prava dužnosnika.

Dužnosnik Mirko Duspara je odluku od 23. srpnja 2012., kojom je Udruga Pravaš, čiji je član, stekla pravo besplatnog korištenja prostora, donio po provedenom javnom natječaju temeljem prijedloga Povjerenstva za provedbu natječaja te nakon izvršene analize ponuda od strane Upravnog odjela za gospodarstvo, a odluku od 15. svibnja 2019., kojom su dva njegova sina sa svojim partnericama stekla pravo građenja na nekretninama u vlasništvu Grada, donio je također u provedenom javnom natječaju po prijedlogu povjerenstva za provedbu natječaja te nakon izvršene analize ponuda od strane Upravnog odjela za gospodarstvo, te je s njima u provedbi istih odluka potpisao ugovore.

Stoga dužnosnik u okviru svojih ovlasti nije odlučivao samostalno i diskrecijski kada je donosio navedene odluke i potpisao ugovore, već je svojim postupanjem prihvaćao i time potvrđivao prijedloge koji su nastali službenim radnjama drugih ovlaštenih osoba koje su poduzimale radnje u postupcima, iz čega ne proizlazi da bi dužnosnik zlouporabio ovlasti koje ima povodom obnašanja javne dužnosti.

Stoga nisu utvrđene okolnosti da bi dužnosnik počinio neko od zabranjenih djelovanja iz članka 7. stavka 1. podstavka c) ZSSI-a niti da bi došlo do povrede bilo koje druge zakonske odredbe.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Mirko Duspara, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana